Det var på et hængende hår, at det uafhængige ekspertorgan Klimarådet fik lov at blive i København, da regeringen i januar 2018 præsenterede anden runde af sin plan for udflytning af statslige arbejdspladser.

Klimaminister Lars Christian Lilleholt (V) havde nemlig indstillet, at Klimarådet skulle udflyttes, da ministerierne skulle komme med forslag til udflytning af statslige arbejdspladser. Planerne blev først droppet, få dage før regeringen offentliggjorde den endelige liste over arbejdspladser, der skulle udflyttes.

Det fortæller en kilde med kendskab til forløbet, og det bekræftes af mails fra forhandlingsforløbet, som Information har haft adgang til at se. Af hensyn til kildebeskyttelse kan Information ikke fremlægge dokumenterne eller citere direkte fra dem.

De nye oplysninger kommer, efter at klimaministeren i slutningen af november udskiftede formanden for Klimarådet, Peter Birch Sørensen. Kritikere kaldte det for en politisk fyring, fordi Birch Sørensen som formand havde kritiseret regeringens klimapolitik. Og oplysningerne om udflytningen vækker yderligere kritik fra oppositionen.

»Det er efterhånden tydeligt, at regeringen har forsøgt at stække Klimarådet på mange forskellige måder,« lyder det fra SF-formand Pia Olsen Dyhr.

»Det er dybt alvorligt, at man er så bange for de uvildige eksperters dom, at man forsøger at køre rådet ud på et sidespor.«

Til Vestjylland

Ifølge de mails, Information har haft adgang til at se, blev udflytningen af Klimarådet drøftet internt i regeringen i efteråret 2017, og helt frem til begyndelsen af januar 2018 var der stadig diskussioner om rådets fremtidige placering.

Ifølge kilden var det på tale at flytte Klimarådet til Aarhus og senere til Vestjylland.

Da det kort tid efter, den 17. januar 2018, blev offentliggjort, hvilke arbejdspladser som skulle udflyttes, var Klimarådet strøget fra listen. Planerne om udflytning blev ifølge Informations oplysninger droppet efter pres fra De Konservative.

Klimarådet har til opgave at rådgive regeringen og er desuden lovgivningsmæssigt forpligtet til at samarbejde med en række organisationer i København.

Ville lukke rådet

Inden Venstre forsøgte at udflytte Klimarådet, havde partiet planer om helt at nedlægge rådet.

Planerne har tidligere været nævnt kortfattet i Politiken i en artikel om splittelse mellem Venstre, De Konservative og Liberal Alliance på klima- og miljøområdet og bekræftes nu over for Information af en kilde med førstehåndskendskab til planerne og to andre kilder, som har været orienteret om planerne.

Venstre forsøgte angiveligt at overtale K og LA til at sløjfe Klimarådet, da de forhandlede om et regeringsgrundlag i 2016. Også dengang var det ifølge Informations oplysninger De Konservative, der sagde fra.

Socialdemokratiets klimaordfører Jens Joel kalder de nye oplysninger for »dybt, dybt bekymrende«.

»Det er en tilståelsessag, når det viser sig, at Venstre allerhelst vil lukke Klimarådet, og derfor ligner udflytningsforsøget også mere chikane end et ønske om et Danmark i balance. Da ingen af delene så lykkedes, fordi De Konservative heldigvis holdt fast, så vælger man at afskedige ham (Peter Birch Sørensen, red.)«, siger Jens Joel.

De Konservatives politiske ordfører, Anders Johansson, oplyser, at han ikke kan forholde sig konkret til Informations oplysninger, da han ikke selv har deltaget i møder om udflytning af statslige arbejdspladser.

Han fortæller dog, at De Konservative har i sinde at bevare Klimarådet.

»Vi var selv med til at oprette Klimarådet i sin tid. Det gjorde vi, fordi det er vigtigt at have et rådgivende organ til den siddende regering om klimapolitik. Derfor har vi heller ikke ambitioner eller ønsker om at nedlægge eller udflytte Klimarådet,« siger Anders Johansson.

En politisk fyring

Klimarådet har længe været en torn i øjet på Venstre. Kort efter sin tiltræden som klimaminister i 2015 holdt Lars Christian Lilleholt et møde med Peter Birch Sørensen, hvor han udtrykte sin utilfredshed med, at Klimarådet havde tænkt sig at holde V-regeringen op på et flertal i Folketingets mål om at opnå en 40 procents reduktion i Danmarks udledning af CO2 i 2020.

Det har de begge fortalt til Politiken.

Og i november i år fremlagde rådet en rapport, der viste, at VLAK-regeringens politik medfører en kraftig opbremsning i Danmarks grønne omstilling.

Få dage efter rapporten udkom, kaldte klimaminister Lars Christian Lilleholt konklusionerne for »volapyk«. Samme dag meddelte han, at Klimarådets formand Peter Birch Sørensen ville blive erstattet af en ny formand.

Det har ført til spekulationer om, at udskiftningen af formanden skulle være politisk motiveret, hvilket ministeren har afvist. Ifølge ham blev beslutningen om at udskifte Peter Birch Sørensen nemlig truffet, inden Klimaministeriet modtog rapporten.

Men som Information afslørede torsdag, var ministeriet blevet orienteret om rapportens konklusioner, i god tid inden regeringen traf beslutningen om at afsætte Peter Birch Sørensen.

Informations seneste artikler sætter udskiftningen af Peter Birch Sørensen i et nyt lys, mener SF’s Pia Olsen Dyhr.

»Det bekræfter, at der er tale om en politisk fyring,« skriver hun.

»Det må efterhånden være klart for enhver, at vi har en regering og en klimaminister, som vil føre sin fodslæbende klimapolitik i fred for velment kritik.«

Jens Joel mener, at hele sagen viser, at Klimarådets uafhængighed er truet.

»Vi har uafhængige eksperter, som er sat i verden for at kigge magthaverne efter i kortene. Så kan man ikke have magthavere, der flytter eller ikke genudpeger kritikere, så de bliver stumme.«

Minister er tavs

Klimarådet er et uafhængigt ekspertråd nedsat ved lov i 2014 af SR-regeringen og De Konservative. Rådet har til opgave at rådgive den siddende regering om, hvordan Danmark kan gennemføre omstillingen til et lavemissionssamfund.

VLAK-regeringen etablerede i alt 4.000 statslige arbejdspladser uden for hovedstaden i januar 2018 i forbindelse med anden runde af udflytninger. Begrundelsen var at skabe et »Danmark i bedre balance«.

Klimarådets sekretariat består af otte ansatte og to studentermedhjælpere, som sidder i København.

Mens de undgik udflytning, måtte sekretariatet for en anden vagthundsinstitution, De Økonomiske Råd, rykke teltpælene op og flytte til Horsens. Kun fire af sekretariatets 29 økonomer fortalte, at de havde tænkt sig at flytte med. I efteråret måtte vismændene i De Økonomiske Råd udskyde udgivelsen af en rapport på grund af udflytningen.

Professor ved Institut for Statskundskab på Aarhus Universitet, Peter Munk Christiansen, vurderer, at udflytning af de uafhængige vagthunde kan gå ud over deres arbejde.

»Én ting er at flytte sagsbehandlende styrelser. Det vil i princippet være let – selv om det har sine betydelige overgangsproblemer. Men når man kommer til noget meget specialiseret som De Økonomiske Råd og måske også Klimarådet, så kan man få nogle rekrutteringsproblemer,« siger Peter Munk Christiansen.

Klimaminister Lars Christian Lilleholt har hverken ønsket at svare på kritikken eller forholde sig til Informations oplysninger.